Toɓere 11
Fii honɗun men waɗanta mottondire njane ?
Ko fii honɗun ɓee yimɓe ɗoo no weltii ? Ko ka mottondiral amen ɓe woni. Wano rewooɓe Allah ɓen ɓaawo ɗoo mottondireyno nde laɓi tati e nder hitaande nden, ko non menen kadi men mottondirta (Yaɲɲannde sariyaaji ɗin 16:16, TMN). Hitaande kala, meɗen mari mottondire tati : mottondiral nokkuure nde laaɓi ɗiɗi e mottondiral diiwal nde wootere. Ko honno ɗee mottondire nafirta men ?
Wallay men no men jokkira enɗan. Wano banii Isra’iila mooɓondireyno fii mawningol Yahuwah “ ka mottondire ”, menen kadi men mooɓondirey e hoore weltaare fii rewugol mo (Zabuura 26:12 ; 111:1, TMN, ruttorde). Ngal mottondiral wallay men no men yiidira e Seedeeɓe Yahuwah wonuɓe e mofte goo maa iwruɓe e leyɗe goo. Si ɲalii, men woney nokkun gootun men ɲaamida. Ko ɗun wallata men no men ɓurtira jokkirde enɗan (Kuuɗe sahaabaaɓe ɓen 2:42). E ɗee mottondire, men hollay giggol fii “ musiɓɓe gomɗinɓe ɓen ” e nder aduna on fow. — 1 Petruusu 2:17.
Wallay men fii amen no ɓantora. Banii Isra’iila weltino ko ɓe “ faami daaluyee Allah on ”, ko ɓe sifanaa kon (Nehemiiya 8:8, 12, TMN). Menen kadi, meɗen yiɗi ko men janngata kon ka nder Deftere Allah e ɗee mottondire amen. Kala ko waajetee ko ka nder Deftere Allah iwri. Waaju ko men nanata ɗon kon e mago ko men yi’ata kon, wallay men no men ɗoftoroo Allah, men waɗa faale makko on. Ko musiɓɓe gomɗinɓe sifotoo kon, honno ɓe feƴƴiniri tampereeji maɓɓe e honno Deftere Allah nden walliri ɓe, ɗun kadi ɓeydanay men wakkilaare. Ka mottondiral diiwal, mago ko waɗetee kon janney men piiji buy iwruɗi ka Deftere Allah. E mottondiral kala, tuubuɓe hollay ɓe okkii Allah ngurndan maɓɓe ɗan si ɓe lootaama.
Fii honɗun men weltantoo yahugol ka mottondiral amen ?
Ko honɗun e nafa heɓoton si on tawaama e mottondiral amen ngal ?
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn